毛虞卿見過
作者：王十朋
朝代：宋

paragraphs: 故人訪吾廬，况是清和節。
高槐綠成陰，芳草碧未歇。
携手山間行，清興浩然發。
呼童具鷄黍，濁酒醅初潑。
貧居媿荒凉，野蔌草羅列。
盤實飣梅豆，蔬餐薦薇蕨。
主禮雖甚微，客色未嘗觖。
醉翁山水意，不爲壺觴設。
蟹眼煎新汲，雀舌烹春擷。
澆君文字腸，掉我清談舌。
人生會面難，歲月易飄忽。
君姑爲我留，怱怱莫言別。